ወጣቱን ወደ ዓረብ ሀገራት እያታለሉ የሚልኩትን ደላሎች ህብረተሰቡ እንዲያጋልጥ ፖሊስ ጠየቀ 
ወጣቱን ወደ ዓረብ ሃገራት እያታለሉና እያማለሉ የሚልኩትን ደላሎች ህብረተሰቡ እንዲያጋልጥ የሀረሪ ክልል ፖሊስ ኮሚሽን ጥሪ አስተላለፈ ፡፡በየአከባቢው በህዝቡ ውስጥ ተሰግስገው ወደ ዓረብ ሀገራት ከሄዱ በአጭር ጊዜ እንደሚያልፍላቸው በመስበክ እያታለሉና እያማለሉ ገንዘብ ተቀብለው ለሞትና ስደት እየዳረጉ ያሉት ደላሎች ህብረተሰቡ አሳልፎ ለህግ እንዲሰጥ የክልሉ ፖሊስ ኮሚሽን የህዝብ ግንኙነት ዲቪዥን ኃላፊ ኮማንደር ጣሰው ቻለው አሳስበዋል ፡፡ባለፉት ዘጠኝ ወራት ብቻ በአብዛኛው ከትግራይና ከአማራ በደላሎች ተታለው ሊሰደዱ የነበሩ ከ600 በላይ ወጣቶች በሀረር ከተማና አከባቢው ተይዘው ወደ መጡበት ህብረተሰብ እንዲቀላቀሉ መደረጉን ኮማንደሩ አስታውቀዋል፡፡ወጣቶቹ ከቤት እንደወጡ ከ3ሺ ብር በላይ የሚጠየቁ ሲሆን በተለይ ሴቶች መንገድ ላይ እንደሚደፈሩ ነው ያመለከቱት ፡፡ከዚህም በላይ በድብቅ በሌሊት በሚደረገው ጉዞ የመኪና አደጋ እየተጋለጡ ናቸው ያሉት ኃላፊው በቅርቡ  ወደ ስደት ሲያመሩ የነበሩ የተሰፋሩበት መኪና የተገለበጠባቸው 28 ወጣቶች ከባድና ቀላል የመቁሰል አደጋ እንደደረሰባቸው በአብነት ጠቅሰዋል ፡፡ወጣቶቹ ከ17 እስከ 20 ዓመት ዕድሜ የሚሆናቸው ናቸው ያሉት ኮማንደር ጣሰው ፤በዚህ ዕድሜ የሚገኙ ወጣቶች ደግሞ በጣም ስሜታዊና በቀላሉ በደላሎች የሚታለሉ በመሆናቸው ህብረተሰቡ ሊታደጋቸውና ሊመክራቸው እንደሚገባም አስገንዝበዋል ፡፡በክልሉ ገንዘብ እየተቀበሉ ወጣቶችን ወደ ዓረብ ሀገር እየላኩ ለአስከፊው ስደትና አደጋ ሲዳርጉ ነበሩ የተባሉ አራት ተጠርጣሪ ደላሎች በህብረተሰቡ ጥቆማ ተይዘው ጉዳያቸው በህግ እየታየ መሆኑን ኮማንደር ጣሰው አመልክተዋል ፡፡በዓለም ደረጃ የነዳጅ ዋጋ ማሽቆልቆሉን ተከትሎ ሳውዲ ዓረቢያ በደረሰባት የኢኮኖሚ መዳከም ምክንያት በሀገሪቱ የሚገኙ የመኖሪያ ፍቃድ የሌላቸው የውጭ ዜጎች ለማባረር የ90 ቀናት ማወጇንና አሁን ላይ አዋጁ 40 ቀናት ብቻ እንደቀረው የሚታወቅ ነው ፡፡